Az 1990-es években Ion Antonescu marsallnak is szobrot akartak állítani a városban. Antonescunak az 1989-es rendszerváltás után kisebbfajta kultusza kezdett kibontakozni Romániában, a marosvásárhelyi Vársétány is az ő nevét viselte egy évtizedig, és a szobrot is a sétányon tervezték elhelyezni. Miután egy jogszabály megtiltotta a háborús bűnösök kultuszát, a szoborállítás elmaradt. A már elkészült talapzatra 2009-ben Ștefan Gușă tábornok büsztjét kívánták elhelyezni, azonban a törvényszék megsemmisítette a tanács döntését, mivel Gușă az 1989-es temesvári felkelés leverésére kirendelt katonák egyik parancsnoka volt.